Amanda Levete

Pensaer o Gymraes yw Amanda Levete (ganed 17 Tachwedd 1955). Gyda'i gŵr ar y pryd, Jan Kaplický, enillodd Wobr Stirling RIBA ar gyfer pensaernïaeth ragorol ym 1999.

Ganwyd Levete ym Mhen-y-bont ar Ogwr ac astudiodd yn St Paul's, ysgol fonedd i ferched yn Llundain, ac Ysgol Gelf Hammersmith, cyn ymaelodi â'r Architectural Association, hefyd yn Llundain. Cafodd ei phrentisiaeth â'r pensaer Will Alsop ac yna aeth i weithio i bartneriaeth Richard Rogers. Cyn ei 30 oed roedd wedi sefydlu ei chwmni ei hun, Powis & Levete, ar y cyd â Geoffrey Powis.

Yn y 1980au hwyr cyfarfu â'r pensaer Tsiecaidd, Jan Kaplický, a sefydlodd y ffỳrm Future Systems yn 1979. Daeth Levete yn bartner gyda'r cwmni ym 1989 a bu i'r ddau briodi ym 1991.  Ym 1998 cynlluniodd Future Systems dŷ o'r enw Malator yn Druidston, Sir Benfro, ar gyfer y cyn-AS Llafur Bob Marshall-Andrews a'i wraig. Ym 1999 enillodd Future Systems Wobr Stirling am Ganolfan y Cyfryngau ym Maes Criced Lord's, Llundain. Hwn oedd yr adeilad cyntaf a wnaed yn gyfangwbl o alwminiwm yn y byd. Yn 2003, Future Systems a gynlluniodd siop adrannol Selfridges yn Birmingham. Gelwid y ddau bartner yn "benseiri dewraf eu cenhedlaeth".

Ysgarodd Levete a Kaplický yn 2006 ac yn 2007 priododd Ben Evans, cyfarwyddwr Gŵyl Ddylunio Llundain. Daeth partneriaeth Future Systems i ben yn 2008 a sefydlodd Levete y cwmni Amanda Levete Associates, a adwaenir bellach fel AL_A. Bu Kaplický farw yn 2009. Yn 2011 enillodd AL_A y gystadleuaeth i  adnewyddu Amgueddfa Victoria ac Albert yn Llundain.

Detholiad o adeiladau Future Systems

Cyfeiriadau

Categori:Genedigaethau 1955
Categori:Pobl o Ben-y-bont ar Ogwr
Categori:Penseiri o Gymru
Categori:Merched yr 20fed ganrif
Categori:Merched yr 21ain ganrif